CELEX: C2005/257/08
Language: sk
Date: 2005-10-15 00:00:00
Title: Vec C-318/05: Žaloba podaná 17. augusta 2005 Komisiou Európskych spoločenstiev proti Spolkovej republike Nemecko

15.10.2005   
            
            
               SK
            
            
               Úradný vestník Európskej únie
            
            
               C 257/4
            
         Žaloba podaná 17. augusta 2005 Komisiou Európskych spoločenstiev proti Spolkovej republike Nemecko
   (Vec C-318/05)
   (2005/C 257/08)
   Jazyk konania: nemčina
   Komisia Európskych spoločenstiev, v zastúpení: Richard Lyal a Kilian Gross, splnomocnení zástupcovia, s adresou na doručovanie v Luxemburgu, podala 17. augusta 2005 na Súdny dvor Európskych spoločenstiev žalobu proti Spolkovej republike Nemecko.
   Žalobca navrhuje, aby Súdny dvor:
   
               1)
            
            
               určil, že Spolková republika Nemecko si tým, že bez výnimky vylúčila platby školného na školskú dochádzku v zahraničí z osobitných výdavkov, ktoré znižujú základ dane podľa § 10 ods. 1 č. 9 Einkommensteuergesetzes (nemeckého zákona o dani z príjmov, ďalej len EStG), nesplnila svoje povinnosti, ktoré jej vyplývajú z článkov 18, 39, 43 a 49 ES;
            
         
               2)
            
            
               zaviazal Spolkovú republiku Nemecko nahradiť trovy konania.
            
         Žalobné dôvody a hlavné tvrdenia
   Podľa názoru Európskej Komisie je právna úprava, ktorá je uvedená v § 10 ods. 1 č. 9 nemeckého zákona o dani z príjmov nezlučiteľná so slobodou poskytovania služieb a právami voľného pohybu, ktoré sú uvedené v Zmluve ES.
   Podľa § 10 ods. 1 č. 9 EStG má osoba s daňovou povinnosťou v Nemecku možnosť, odpočítať si zo svojich zdaniteľných príjmov, 30 % z platby školného, ktoré platí štátom uznanej alebo povolenej súkromnej škole, ako osobitné výdavky z celkovej sumy jeho zdaniteľných príjmov. Pokiaľ ide o školné, ktoré sa platí súkromným školám v inom členskom štáte, takáto možnosť odpočítania neexistuje.
   Komisia považuje generálne vylúčenie zahraničných súkromných škôl z uvedených daňových zvýhodnení za diskriminačné. Daňové znevýhodnenie zahraničných súkromných škôl porušuje podľa jej názoru slobodu poskytovania služieb zahraničných škôl ako aj daňovníka s bydliskom v Nemecku, ktorý by svoje deti chcel poslať do zahraničnej súkromnej školy.
   Zahraničné súkromné školy sú okrem toho nútené usadiť sa v Nemecku, ak chcú zabrániť znevýhodneniu v hospodárskej súťaži prostredníctvom daňového znevýhodnenia svojich zákazníkov. Tým dochádza k neprípustnému zásahu do slobody usadiť sa.
   Nakoniec je toto obmedzenie možnosti odpočítania od základu dane z príjmov v rozpore s právami na voľný pohyb občanov z iných členských krajín, ktorí sa chcú presťahovať do Nemecka, ale zároveň chcú naďalej posielať svoje deti do súkromných škôl v krajine pôvodu. To isté platí pre nemeckých štátnych príslušníkov, ktorí žijú v inom členskom štáte, ale v Nemecku majú naďalej neobmedzenú daňovú povinnosť. Aj oni sú znevýhodnení, ak chcú svoje deti poslať do súkromnej školy mimo Nemecka.